作者：陈人杰
词牌/韵律：沁园春

paragraphs: 懒学冯君，弹铗歌鱼，如今五年。
为西湖西子，费人料理，东林东老，特地留连。
坐注虫鱼，行吟雌霓，竟负逍遥第一篇。
过从少，但赤髭白足，时复谈禅。
倚门白水平田。
看数点青山无尽天。
叹春风心事，已成待兔，夕阳时节，又听啼鹃。
如此凄凉，若为排遣，不是诗边即酒边。
中宵梦，有逋梅吹雪，坡柳摇烟。